Keywords

Summary



Keywords

1. Prosto gibanje oseb – Pravica do vstopa in bivanja državljanov držav članic – Priznanje pravice do bivanja uporabniku storitev, državljanu druge države članice, ki je pogojena s predložitvijo osebne izkaznice ali potnega lista, pri čemer so izključena vsa druga sredstva za dokaz identitete ali državljanstva – Nedopustnost

(Direktiva Sveta 73/148, člen 4(2), tretji odstavek)

2. Svobodno opravljanje storitev – Prosto gibanje uporabnikov storitev – Enako obravnavanje – Diskriminacija na podlagi državljanstva – Obveznost državljanov drugih držav članic, da za dokaz svojega državljanstva predložijo osebno izkaznico ali potni list, pri čemer so izključena vsa druga dokazna sredstva – Nedopustnost

(člena 12 ES in 49 ES)

3. Prosto gibanje oseb – Svobodno opravljanje storitev – Pravica do vstopa in bivanja državljanov držav članic – Neizpolnitev obveznosti predložitve osebne izkaznice ali potnega lista – Neobstoj nevarnosti za javni red – Ukrep pridržanja z namenom izgona – Nedopustnost

(člen 49 ES; Direktiva Sveta 73/148, člen 8)

4. Prosto gibanje oseb – Svobodno opravljanje storitev – Pravica do vstopa in bivanja državljanov držav članic – Obveznost predložitve dokazov o zakonitosti bivanja – Možnost države članice gostiteljice, da sprejme ukrep izgona, če taki dokazi niso predloženi

(člen 49 ES; Direktiva Sveta 73/148)

Summary

1. Člen 4(2), tretji pododstavek, Direktive 73/148 o odpravi omejitev gibanja in bivanja v Skupnosti za državljane držav članic v zvezi z ustanavljanjem in opravljanjem storitev je treba razlagati tako, da država članica priznanja pravice do bivanja uporabnika storitev, ki je državljan druge države članice, ne more pogojevati s tem, da ta državljan predloži veljavno osebno izkaznico ali potni list, če se lahko njegova identiteta in njegovo državljanstvo ugotovi z drugimi sredstvi.

(Glej točko 26 in točko 1 izreka.)

2. Člen 49 ES nasprotuje temu, da imajo državljani držav članic, ki prebivajo v drugi državi članici kot uporabniki storitev, v tej državi članici obveznost, da predložijo veljavno osebno izkaznico ali potni list, da bi dokazali svoje državljanstvo, medtem ko ta država članica ne nalaga splošne obveznosti identifikacije za svoje državljane, s tem da jim dopušča, da svojo identiteto dokažejo z vsemi sredstvi, dopustnimi po nacionalnem pravu. Člen 49 ES je namreč na področju prostega pretoka storitev poseben izraz načela enakega obravnavanja, določenega v členu 12 ES, ki prepoveduje vsakršno diskriminacijo glede na državljanstvo.

Res je, da pravo Skupnosti ne nasprotuje temu, da država članica izvaja kontrole v zvezi s spoštovanjem obveznosti biti vedno sposoben predložiti identifikacijski dokument, vendar le, če je ista obveznost naložena tudi njenim državljanom glede njihovega osebnega dokumenta.

(Glej točke od 33 do 35 in točko 2 izreka.)

3. Ukrep pridržanja državljana druge države članice, ki biva kot uporabnik storitev, za njegov izgon, sprejet zaradi nepredložitve veljavne osebne izkaznice ali potnega lista, čeprav nevarnost za javni red ni podana, ni utemeljena ovira za prosti pretok storitev in je zato kršitev člena 49 ES.

Čeprav je državam članicam dovoljeno, da sankcionirajo kršitev obveznosti predložitve osebne izkaznice ali potnega lista, pa morajo biti sankcije primerljive s tistimi, ki se uporabljajo za podobne nacionalne kršitve, in sorazmerne. Zato ukrepi odvzema prostosti ali odstranitve, ki temeljijo izključno na tem, da zainteresirani ni izpolnil pravnih formalnosti v zvezi s kontrolo tujcev, kršijo samo bistvo pravice do bivanja, ki jo neposredno daje pravo Skupnosti, in očitno niso sorazmerni glede na težo kršitve.

Ukrep pridržanja lahko temelji samo na izrecni derogativni določbi, kakršen je člen 8 Direktive 73/148 o odpravi omejitev gibanja in bivanja v Skupnosti za državljane držav članic v zvezi z ustanavljanjem in opravljanjem storitev, ki pooblašča države članice, da uvedejo omejitve pravice do bivanja državljanov drugih držav članic, če so utemeljene zaradi javnega reda, javne varnosti ali javnega zdravja. Dejstvo, da niso izpolnjene pravne formalnosti glede vstopa, potovanja in bivanja tujcev, pa samo po sebi ne predstavlja kršitve javnega reda in varnosti.

(Glej točke 38, od 40 do 42, 44 in točko 3 izreka.)

4. Brez poseganja v vprašanje v zvezi z javnim redom, javno varnostjo in javnim zdravjem, morajo državljani države članice, ki prebivajo v drugi državi članici kot uporabniki storitev, predložiti dokaze, na podlagi katerih se lahko ugotovi zakonitost njihovega bivanja v smislu Direktive 73/148 o odpravi omejitev gibanja in bivanja v Skupnosti za državljane držav članic v zvezi z ustanavljanjem in opravljanjem storitev. Identiteta in državljanstvo se lahko tudi brez posedovanja osebne izkaznice ali veljavnega potnega lista dokažeta z drugimi sredstvi. Dokaz, da zainteresirani spada v eno od kategorij oseb, navedenih v členih 1 in 4 Direktive 73/148, je, v skladu s členom 6 te direktive, mogoč z vsemi primernimi sredstvi.

Če takih dokazov ni, lahko država članica sprejme ukrep odstranitve ob spoštovanju omejitev, ki jih določa pravo Skupnosti.

(Glej točke od 53 do 56 in točko 4 izreka.)